Adrastos (Argos)

Adrastos alebo Adrástos ("Adrastos", ) je v gréckej mytológii syn argejského kráľa Talaa a jeho manželky Péró. Bol veliteľom vojska vo vojne zvanej Siedmi proti Tébam.
Argos bolo staré, preslávené mesto. Jeho kráľ Adrastos mal dve dcéry, Déipylu a Argeiu, tie keď dospeli, nápadníci sa k nim schádzali zo široka ďaleka. Kráľ však chcel vybrať tých správnych ženíchov a pritom si nechcel nikoho znepriateliť. Odišiel si preto po radu do delfskej veštiarne, kde dostal túto podivnú radu: " "Zapriahni do svojho dvojkolesového voza diviaka a leva, ktorí sa bijú v tvojom dome"". Dlho si nevedel s veštbou rady, ale keď raz začul prudkú hádku dvoch mužov a uvidel, že prvý z nich je oblečený v levej koži, tým mužom bol Polyneikes z Téb a druhý v koži divokého kanca, tým mužom bol Tydeus z mesta Kalydón, všetko pochopil a onedlho sa konali svadby.
Polyneikes a Tydeus boli silní a dobrí bojovníci, obaja vyhnaní zo svojej domoviny – Tydeus pre vraždu príbuzných a Polyneikes bol vypudený svojím bratom Eteoklom, ktorý sa s ním nechcel deliť o vládu v Tébach. Obaja prišli do Argu nielen získať nevestu, ale aj spojencov pre svoj víťazný návrat domov.
Kráľ Adrastos onedlho rozhodol, že prvým cieľom bude dobytie Téb. Mesto bolo otrasené nedávnymi udalosťami, kedy kráľ Oidipus naplnil starú veštbu tým, že nevedomky zabil vlastného otca Laia a rovnako nevedomky sa oženil s vlastnou matkou, kráľovnou Iokasté. Po preukázaní hroznej viny Iokasté spáchala samovraždu, Oidipus sa oslepil a jeho ľud i vlastný synovia ho slepého a úbohého vyhnali z krajiny.
Po jeho odchode sa synovia a ich strýko Kreón dohodli, že bratia budú vládnuť striedavo – každý rok. Mocichtivý Eteokles vládol prvý rok, ale po jeho uplynutí sa nechcel vzdať moci a spolu so strýkom Polyneika z krajiny vyhnali. Ten sa urazený vydal do Argu, kde požiadal o útočisko. Kráľ Adrastos ho vypočul a získal ho pre svoje vojenské ťaženie. Potom zhromaždil vojsko do vojny zvanej Siedmi proti Tébam. V čele armády Argejčanov stáli: kráľ Adrastos, Kapaneus, Hippomedón, Amfiaraos, Parthenopaios a zaťovia kráľa Tydeus a Polyneikes.
Tébania tieto prípravy starostlivo sledovali a boli pripravení na obranu mesta, ktoré malo široké hradby a sedem pevných mestských brán. Keď vojsko pritiahlo, útočníci videli, že mesto útokom na hradby nedobyjú. Adrastos preto vylákal obrancov na planinu, kde im spôsobil citeľné straty. Nato sa Tébania opäť stiahli za brány a už tam vytrvali. Adrastos sa teda rozhodol zaútočiť na mestské brány a svoje vojsko rozdelil tak, že každý zo siedmich vodcov mal zaútočiť na jednu z brán. Boj sa však pre útočníkov nevyvíjal dobre. Prvý v boji zahynul Kapaneus, ktorý sa vystatoval, že bránu prerazí aj keby ju chránil samotný Zeus – za tú opovážlivosť ho najvyšší boh Zeus zrazil z hradieb bleskom. Po chvíli padli Parthenopaios, Tadeus a Hippomedón, o výsledku vojny mohli teda ešte rozhodnúť tébskí bratia, ale aj tí v boji zahynuli. Amfiaraos, keď unikal z
bojiska vo svojom voze, Tébania ho prenasledovali, už ho vraj skoro zasiahli oštepom, keď v tom Zeus znovu vrhol blesk a Amfiaraos i s vozom zmizli pod zemou. Tak nakoniec po týchto krvavých bojoch zostal nažive len kráľ Adrastos.
Tak neslávne sa skončila výprava proti Tébam. Mesto sa tentoraz ubránilo, ale po desiatich rokoch už toľko šťastia nemalo. Potomkovia vojvodcov z vojny Siedmi proti Tébam, zvaní epigoni, mesto dobyli, brány a hradby zničili. Tejto vojny sa zúčastnil aj Adrastov syn, ktorý ako jediný z vodcov pod tébskymi hradbami padol. Jeho otec Adrastos sa nato žiaľom utrápil na smrť.